《陪刘公权登戍楼》
元代·刘崧

凤山东偏锦水头，独立缥缈之戍楼。登楼览古意不极，芙蓉双戍悬清秋。

将军国初镇吉州，投戈论道皆清流。藏书蓄画几千卷，缥帙紫锦珊瑚钩。

郭熙山水韩干马，生色芙蓉更潇洒。霜涵雨浥姿态发，往往时人未能写。

筠州移镇七十年，遗物犹存今所寡。看花把酒临秋风，我思将军安得同。

苍茫共惜千载意，磊落已见诸孙雄。近者提兵入南中，号令不减前人风。

蛟鱼出没江海暮，一麾尽扫烟涛空。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。